**MARTÍN FERREIRO ÁLVAREZ, CONCELLEIRO REPUBLICANO**

Naceu o 13 de Setembro de 1892, no lugar de Outeiro no Val de Quireza (Cerdedo, Pontevedra). Fillo de canteiro, trasladouse sendo moi novo á cidade de A Coruña onde se vencellou ao ramo da construción. Participou na vida da cidade, figurando como socio do *Casino Republicano* dende o ano 31 e sendo secretario da *Liga de Derechos del Hombre* na capital herculina no ano 36. Casou con Palmira Ramil e tiveron cinco fillos. No ano 31 principiou a súa andaina política, sendo elixido concelleiro, dentro do grupo do *Partido Republicano Radical-Socialista*, nas eleccións celebradas o 12 de abril que deron paso á proclamación da 2ª República. Desenvolveu diferentes cargos, cobrando máis relevancia a partir das eleccións de febreiro do 36, sendo delegado do Concello nas obras do Parque de Joaquín Costa (Santa Margarida) e 7º Tenente de Alcalde baixo a alcaldía de Alfredo Suárez Ferrín. Previamente, no ano 34, participou na creación de *Unión Republicana*, sendo elixido para o seu comité provincial.

Tras tentar opoñerse activamente ao golpe de Estado de xullo de 1936, fuxiu da Coruña, procurando agocho en Quireza, a súa terra natal. Logo pasou clandestinamente a Portugal, de onde marchou a Francia. Levado pola firmeza das súas conviccións pasou á zona republicana, desenvolvendo diferentes tarefas en Valencia e Cataluña, das que dá conta Mª Teresa Alvajar pois se aloxaba na casa dos seus pais, César Alvajar e Amparo López Jean.

Após a caída de Cataluña pasou a Francia, indo parar ao campo de acollida de Saint Cipryen. A remates do ano 39 integrouse nas Compañías de Traballadores Estranxeiros (CTE), que participaban na defensa francesa tras o comezo da 2ª Guerra Mundial. Entre outros traballos tiveron encomendado o reforzamento da liña Maginot. Durante a súa estadía en Francia comunicouse coa súa muller e os seus fillos repetidas veces dando conta da súa preocupación por eles, mais tras o avance das tropas alemanas foi capturado pola Wehrmacht, posiblemente en xullo de 1940, e enviado ao campo de prisioneiros ou Stalag V-D perto de Estrasburgo. Logo do non recoñecemento, por parte do goberno de Franco, da nacionalidade española dos detidos, comezaron estes exiliados a seren deportados ao campo de concentración de Mauthausen, onde foi parar Martín en decembro do ano 40. Apenas un mes despois, foi levado ao subcampo de Gusen onde, como consecuencia das extremas condicións de vida e aos traballos forzados aos que eran sometidos, faleceu en novembro dese mesmo ano 41.

**Dobre vítima da intransixencia fascista e da barbarie nazi, Martín Ferreiro exemplifica, á perfección, o tráxico destino de milleiros de defensores do goberno lexítimo da República que, expoñendo as súas vidas, procuraron manter ergueita a bandeira da liberdade e do progreso**.